༄༅། །རྒྱལ་ཡུམ་སྙིང་པོའི་རྣམ་བཤད་ཉིན་བྱེད་དབང་པོ་བཞུགས་སོ།། སྲས་བཅས་རྒྱལ་བའི་བགྲོད་པ་གཅིག་པའི་ལམ། །འཁོར་འདས་འཆིང་གྲོལ་ཀུན་གྱི་གཞིར་གྱུར་པ། །གསལ་སྟོང་ཟུང་དུ་འཇུག་པ་ཆོས་ཀྱི་དབྱིངས། །དུས་གསུམ་རྒྱལ་བའི་ཡུམ་ལ་ཕྱག་འཚལ་ནས། །འབུམ་སྡེ་ལྔ་ལས་ཟབ་མོ་སྟོང་པ་ཉིད། །བརྗོད་བྱར་སྟོན་པ་ཤེར་ཕྱིན་ཐུགས་ཀྱི་འབུམ། །དེ་དོན་བསྡུས་པ་རྒྱལ་ཡུམ་སྙིང་པོའི་མདོ། །ཐེག་མཆོག་བསྟན་པའི་པད་ཚལ་རྒྱས་ཕྱིར་བཤད། །དག་པའི་འདོན་ཐབས་ཐེམ་ཡིག་བརྒྱ་ཡིས་བཏབ། །གོ་བདེའི་འཆད་ཚུལ་ཚིག་དོན་ལྷུག་པར་བཀྲལ། །ཟབ་མོའི་ཉམས་ལེན་གནད་ཀྱི་བསྡུས་དོན་བསྟན། །དེ་ལྟར་གསུམ་ལས་དང་པོ་ནི། ལྷག་ཆད་བྲལ་བའི་མདོ་འདི་ལ་ཤླཽ་ཀ་ཉི་ཤུ་རྩ་བདུན་ཡོད། མེད་པ་སུམ་ཅུ་རྩ་བདུན་ཏེ། །དེ་ནི་ཉི་ཤུ་རྩ་ལྔའོ། །ཏེ་ནི་བཅུ་གཅིག་མཐའ་རྟེན་གྱི། །དེ་ཏེ་གཉིས་ཀྱི་ཁྱད་པར་ནི། །ད་རྟེན་དེ་ཞེས་བརྗོད་བྱ་སྟེ། །མེད་དེ་ཡོད་དེ་བཤད་དེའོ། །ན་ས་ར་ལ་ཏེ་བྱུང་སྟེ། །ཡིན་ཏེ་གཉིས་ཏེ་མ་ནོར་ཏེ། །གལ་ཏེ་ཞེས་པ་ལྟ་བུའོ། །རིགས་བུ་ཟུང་སྦྱར་གཉིས་དང་ནི། །ཡ་གྱལ་རིགས་བུ་གཅིག་ཏུ་ཡོད། །ཤཱ་རིའི་བུ་ནི་བརྒྱད་པོ་ལ། །དྭ་བ་ཏི་ནི་གཉིས་སུ་ཡོད། །དེ་ཡང་གཉིས་པ་ཐ་མ་འོ། །རྒྱལ་བའི་བཀའ་ནི་གསུམ་ཀ་ཚང་། །གཉིས་པ་འཆད་ཚུལ་ལ། ལོ་ཙཱ་བས་བཀོད་པའི་རྒྱ་བོད་ཀྱི་མཚན་བཤད་དེ་ཡུམ་ལ་ཕྱག་འཚལ་བ་དང་། ཡུམ་ཤེར་ཕྱིན་གྱི་ཚིག་དོན་ཞིབ་ཏུ་བཤད་པ་གཉིས། དང་པོ་ལ། མཚན་བཤད་པ་དང་ཕྱག་འཚལ་བ་གཉིས། དང་པོ་ནི། རྒྱ་གར་སྐད་དུ་བྷ་ག་ཝ་ཏི་པྲཛྙཱ་པ་ར་མི་ཏ་ཧྲི་ད་ཡ། བོད་སྐད་དུ་བཅོམ་ལྡན་མ་ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོ་ཞེས་སོ། །དེ་ཡང་ཅུང་ཟད་བཤད་ན། རྒྱ་གར་འཕགས་པའི་ཡུལ་ན་སྐད་རིགས་མི་འདྲ་བ་བཞི་ཡོད་པའི་ནང་ནས། ལེགས་པར་སྦྱར་བ་སཾསྐྲྀ་ཏ་ལྷ་ཡི་སྐད་དུ་ཟབ་མོའི་མདོ་འདིའི་མཚན་ལ། བྷ་ག་ཝ་ཏི་པྲཛྙཱ་པ་ར་མི་ཏ་ཧྲི་ད་ཡ་ཞེས་འབྱུང་། དེ་བོད་སྐད་དུ་བསྒྱུར་ན། བྷ་ག་ཝ་ཏི་ནི་བཅོམ་ལྡན་འདས་མ། པྲཛྙཱ་ནི་ཤེས་རབ། པ་ར་ནི་ཕ་རོལ། མི་ཏ་ནི་ཕྱིན་པ། ཧྲི་ད་ཡ་སྙིང་པོ་ཞེས་པ་གཅིག་འབྱུང་། མཚན་དེའི་དོན་བཤད་ན། དེ་ཡང་བཅོམ་ལྡན་ནི་བདུད་བཞི་བཅོམ་ཞིང་དབང་ཕྱུག་གི་ཡོན་ཏན་དྲུག་དང་ལྡན་པ་ལ་སྔ་རབས་པ་དག་འཆད་ཅིང་། འཇམ་དབྱངས་ས་པཎ་གྱིས་བཞི་བཅོམ་དྲུག་ལྡན་ལ་འཆད་པ་བཀག་མོད། གང་ལྟར་ཡང་སྤང་བྱ་མི་མཐུན་པའི་ཚོགས་ཐམས་ཅད་བཅོམ་ཞིང་། ཐོབ་བྱ་ཡོན་ཏན་གྱི་ཚོགས་མཐའ་དག་དང་ལྡན་པས་ན་བཅོམ་ལྡན་ནོ། །འདས་ནི་རྒྱུ་མཚན་དེ་ཉིད་ཀྱི་ཕྱིར་ན་སོ་སོའི་སྐྱེ་བོ་དང་ཉན་ཐོས་དང་རང་རྒྱལ་དང་རྒྱལ་སྲས་འཕགས་པའི་མཆོག་རྣམས་ཀྱི་ཡང་སྤྱོད་ཡུལ་ལས་འདས་སོ་ཞེས་པ་ནི། རྒྱ་དཔེ་ལ་མེད་པ་ལོ་ཙཱ་བས་བཀོད་པའི་ཚིག་གོ །མ་ནི། དུས་གསུམ་གྱི་རྒྱལ་བ་མ་ལུས་པ་བསྐྱེད་པར་བྱེད་པའི་ཡུམ་ཡིན་པའི་དོན་གྱིས་ན་མའོ། །ཤེས་རབ་ཀྱི་ཕ་རོལ་ཏུ་ཕྱིན་པ་ནི། གཞུང་ལམ་འབྲས་བུའི་ཤེར་ཕྱིན་གསུམ་ལ་སྐབས་གཞན་དུ་བཤད་ཅིང་། འདིར་རྣམ་གྲངས་གསུམ་གྱི་སྒོ་ནས་བཤད་ན། ཤེས་པ་ནི། སྐྱེ་འགྲོ་མཐའ་དག་གི་རྒྱུད་ལ་ཡོད་པའི་གསལ་རིག་ཙམ་མོ། །རབ་ནི། དེ་ལས་རབ་དང་མཆོག་ཏུ་གྱུར་པ་ཐོས་བསམ་ལས་བྱུང་བའི་ཤེས་རབ་བོ། །ཕ་རོལ་ཏུ་ཕྱིན་པ་ནི། སྔ་མ་དེ་གཉིས་ལས་ཕ་རོལ་མཆོག་ཏུ་ཕྱིན་པས་ན་ཕ་རོལ་ཏུ་ཕྱིན་པའོ། །སྙིང་པོ་ནི། ཚིག་ཉུང་ངུས་ཤེར་ཕྱིན་གྱི་མདོ་མཐའ་དག་གི་བརྗོད་དོན་སྟོན་པར་བྱེད་པས་ན་སྙིང་པོའོ། །གཉིས་པ་ཕྱག་འཚལ་བ་ནི། བཅོམ་ལྡན་འདས་མ་ཤེས་རབ་ཀྱི་ཕ་རོལ་ཏུ་ཕྱིན་མ་ལ་ཕྱག་འཚལ་ལོ་ཞེས་པ་སྟེ། ཟབ་མོའི་མདོ་འདི་བསྒྱུར་བའི་བར་ཆད་ཞི་བའི་ཆེད་དུ་ལོ་ཙཱ་བས་བཀོད་དོ། །གཉིས་པ་ཡུམ་ཤེར་ཕྱིན་གྱི་ཚིག་དོན་ཞིབ་ཏུ་བཤད་པ་ལ། ཕུན་སུམ་ཚོགས་པ་བཞི་སྤྱིར་བསྟན་པ་དང་། ཆོས་ཕུན་སུམ་ཚོགས་པ་བྱེ་བྲག་ཏུ་བཤད་པ་གཉིས། དང་པོ་ལ། དུས། སྟོན་པ། གནས། འཁོར་ཕུན་སུམ་ཚོགས་པ་དང་བཞི། དང་པོ་ནི། འདི་སྐད་བདག་གིས་ཐོས་པའི་དུས་གཅིག་ན་ཞེས་པས་བསྟན། འདི་ཡང་དོན་གསུམ་གྱིས་བཤད་པར་བྱས་ཏེ། འདི་སྐད་ཐོས། བདག་གིས་ཐོས། དུས་གཅིག་ན་ཐོས་ཞེས་པས་ཏེ། དང་པོ་ནི། ཆོས་འདིའི་སྐད་ཙམ་ཐོས་ཀྱི་དོན་ཟབ་མོ་ནི་མ་རྟོགས་ཞེས་ཆོས་འདི་རྟོགས་དཀའ་བར་བསྟན། གཉིས་པ་ནི། བཀའ་བསྡུ་བ་པོ་དག་གིས་སྟོན་པ་ལས་དངོས་སུ་ཐོས་ཀྱི་གཞན་ལས་བརྒྱུད་པ་ནི་མ་ཡིན་ནོ་ཞེས་ཆོས་འདི་སྒྲོ་བསྐུར་དང་བྲལ་བར་བསྟན། གསུམ་པ་ནི། དུས་གཅིག་ན་ཆོས་འདི་ཐོས། དུས་གཞན་དུ་ཆོས་གཞན་དང་གཞན་ཐོས་ཞེས་བཀའ་བསྡུ་བ་པོ་མང་དུ་ཐོས་པའི་ཡོན་ཏན་ཆེ་བར་བསྟན་ཏོ། །གཉིས་པ་སྟོན་པ་ཕུན་སུམ་ཚོགས་པ་ནི་བཅོམ་ལྡན་འདས་ཞེས་པས་བསྟན། གསུམ་པ་གནས་ཕུན་སུམ་ཚོགས་པ་ནི་རྒྱལ་པོའི་ཁབ་བྱ་རྒོད་ཕུང་པོའི་རི་ལ་ཞེས་པས་བསྟན་ཅིང་། རྒྱལ་པོའི་ཁབ་ནི་རྒྱལ་པོའི་ཁང་བཟངས། བྱ་རྒོད་ཕུང་པོའི་རི་ནི་བྱ་རྒོད་སྤུངས་པ་དང་འདྲ་བའི་རི་སྟེ། ཁྱིམ་པ་དང་རབ་ཏུ་བྱུང་བ་གཉིས་ཀྱི་གནས་ཀྱི་དབྱེ་བ་ཡིན་ནོ། །བཞི་པ་འཁོར་ཕུན་སུམ་ཚོགས་པ་ནི། དགེ་སློང་གི་དགེ་འདུན་ཆེན་པོ་དང་བྱང་ཆུབ་སེམས་དཔའི་དགེ་འདུན་ཆེན་པོ་དང་ཐབས་གཅིག་ཏུ་བཞུགས་ཏེ་ཞེས་པས་བསྟན། དེ་ཡང་དགེ་སློང་གི་དགེ་འདུན་ནི་བསྙེན་པར་རྫོགས་པ་ཤ་སྟག་གོ །ཆེན་པོ་ལ་གཉིས་ཏེ། གྲངས་ཀྱི་ཆེ་བ་ནི་ལྔ་སྟོང་ཙམ་མོ། །ཡོན་ཏན་གྱི་ཆེ་བ་ནི་ཐམས་ཅད་ཀྱང་དགྲ་བཅོམ་པ། ཟག་པ་ཟད་པ་ཞེས་སོགས་སོ། །བྱང་ཆུབ་སེམས་དཔའི་དགེ་འདུན་ཆེན་པོ་ནི་བྱང་བ་རང་དོན་སྤངས་པ་ཕུན་སུམ་ཚོགས། ཆུབ་པ་གཞན་དོན་རྟོགས་པ་ཕུན་ཚོགས་ཏེ་མཐར་ཐུག་གི་སྤངས་རྟོགས་དབྱེར་མེད་ཀྱི་བྱང་ཆུབ་ཡང་དང་ཡང་དུ་སེམས་པར་བྱེད་པའོ། །ཆེན་པོ་ལ་གཉིས་ཏེ། གྲངས་ཀྱི་ཆེ་བ་ནི་བཟང་སྐྱོང་ལ་སོགས་པ་ཚད་མེད་པ་བྱེ་བ་ཕྲག་ཁྲིག་ཅེས་སོ། །ཡོན་ཏན་ཀྱི་ཆེ་བ་ནི་ས་ཐོབ་པ་ཤ་སྟག་སྟེ་རྒྱལ་བའི་ཡུམ་ལས་གསུངས་པ་ལྟར་རོ། །ཐབས་གཅིག་ཏུ་བཞུགས་པ་ནི་སྟོན་འཁོར་དུས་མཚུངས་པ་ལ་བྱའོ། །གཉིས་པ་ཆོས་ཕུན་སུམ་ཚོགས་པ་ལ། བྱིན་གྱིས་བརླབས་པའི་བཀའ། ཞལ་ནས་གསུངས་པའི་བཀའ། རྗེས་སུ་གནང་བའི་བཀའ་དང་གསུམ། དང་པོ་ལ་ཇི་ལྟར་བྱིན་གྱིས་བརླབས་པའི་ཚུལ་དངོས། ཡུམ་ཤེར་ཕྱིན་གྱི་རང་བཞིན་གཏན་ལ་ཕབ་པ། ཤེར་ཕྱིན་དུས་གསུམ་རྒྱལ་བའི་ཡུམ་དུ་བསྟན་པ། ཡུམ་ཤེར་ཕྱིན་སྔགས་དང་གཉིས་སུ་མེད་པའི་ཚུལ་ལོ། །དང་པོ་ལ་ཏིང་ངེ་འཛིན་གང་གིས་བྱིན་གྱིས་བརླབས་པ། གང་ཟག་གང་བྱིན་གྱིས་བརླབས་པ། ཚུལ་ཇི་ལྟར་བྱིན་གྱིས་བརླབས་པའོ། །དང་པོ་ནི། དེའི་ཚེ་བཅོམ་ལྡན་འདས་ཟབ་མོ་སྣང་བ་ཞེས་བྱ་བའི་ཆོས་ཀྱི་རྣམ་གྲངས་ཀྱི་ཏིང་ངེ་འཛིན་ལ་སྙོམས་པར་ཞུགས་སོ་ཞེས་པས་བསྟན། དེའི་དོན་སྟོན་འཁོར་ལྷན་ཅིག་ཏུ་འཚོགས་པ་དེའི་ཚེ། བཅོམ་ལྡན་འདས་རྟོགས་པར་དཀའ་བ། ཟབ་མོ་སྟོང་པ་ཉིད་ཡུལ་སྣང་གི་རྣམ་པར་ཤར་བ། སྣང་སྟོང་ཟུང་འཇུག་ཅེས་བྱ་བའི་ཆོས་ཀྱི་རྣམ་གྲངས་ཀྱི་ཏིང་ངེ་འཛིན་ལ་རྩེ་གཅིག་ཏུ་སྙོམས་པར་ཞུགས་སོ་ཞེས་པའོ། །འདི་ནི་འོག་ནས་འབྱུང་བའི་མདོ་མཐའ་དག་གི་བརྗོད་དོན་གྱི་ལུས་མདོར་བསྟན་པ་ཡིན་ནོ། །གཞན་དག་གིས་ཟབ་མོའི་ཏིང་ངེ་འཛིན་གདུལ་བྱའི་རྒྱུད་ལ་སྣང་བར་བྱེད་པ་ཞེས་འབྲུ་སྣོན་པས་ནི་མདོའི་དོན་མ་རྟོགས་སོ། །གཉིས་པ་གང་ཟག་གང་བྱིན་གྱིས་བརླབས་པ་ནི། སྤྱན་རས་གཟིགས་དང་ཤཱ་རིའི་བུ་གཉིས་བྱིན་གྱིས་བརླབས། གསུམ་པ་ཚུལ་ཇི་ལྟར་བྱིན་གྱིས་བརླབས་པ་ལ། སྤྱན་རས་གཟིགས་ལན་འདེབས་པ་པོར་བྱིན་གྱིས་བརླབས་པ། ཤཱ་རིའི་བུ་དྲི་བ་བྱེད་པ་པོར་བྱིན་གྱིས་བརླབས་པ། དྲིས་པའི་ལན་གྱིས་ཤེར་ཕྱིན་ལ་ལྟ་ཚུལ་མདོར་བསྟན་པ་དང་གསུམ། དང་པོ་ནི། ཡང་དེའི་ཚེ་ཞེས་སོགས་ཀྱིས་བསྟན། དེའི་དོན་སྟོན་པ་ཏིང་ངེ་འཛིན་ལ་མཉམ་པར་བཞག་པར་མ་ཟད། ཡང་དེའི་ཚེ་བྱང་ཆུབ་སེམས་དཔའ་སེམས་དཔའ་ཆེན་པོ་སོ་སོ་སྐྱེ་བོའི་ས་ལས་རིང་དུ་འཕགས་པ་ཐུགས་རྗེའི་སྤྱན་རས་ཀྱིས་སེམས་ཅན་ཀྱི་དོན་ལ་ཉིན་མཚན་དུས་དྲུག་དུ་གཟིགས་ཤིང་ཡོན་ཏན་དུ་མ་ལ་མངའ་བརྙེས་པའི་དབང་ཕྱུག་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་པ་ཉིད་རྟོགས་པའི་ཟབ་མོའི་སྤྱོད་པ་ཉིད་ལ་རྣམ་པར་བལྟ་ཞིང་ཕུང་པོ་ལྔ་པོ་དེ་དག་ལ་ཡང་ཡེ་གདོད་མ་ནས་རང་བཞིན་གྱིས་སྟོང་པར་རྣམ་པར་བལྟའོ། །གཉིས་པ་ཤཱ་རིའི་བུ་བྱིན་གྱིས་བརླབས་པ་ནི། དེ་ནས་སངས་རྒྱས་ཀྱི་མཐུས་ཚེ་དང་ལྡན་པ་ཤཱ་རིའི་བུས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་དྲི་བ་འདི་སྐད་ཅེས་སྨྲས་སོ། །ཇི་ལྟར་སྨྲས་ན། ཤཱ་རིའི་བུ་རང་གི་སྟན་ལས་ལངས་ནས་བླ་གོས་ཕྲག་པ་གཡོན་ལ་བཟར། པུས་མོ་གཡས་པའི་ལྷ་ང་ས་ལ་བཙུགས་ཏེ་དྲིས་པ་ནི། རིགས་ཀྱི་བུའམ་རིགས་ཀྱི་བུ་མོ་གང་ལ་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོའི་སྤྱོད་པ་སྤྱད་པར་འདོད་པ་དེས་ཇི་ལྟར་བསླབ་པར་བྱ། དེ་སྐད་ཅེས་སྨྲས་པ་དང་ཞེས་སོ། །དེ་ཡང་ཤཱ་རིའི་བུ་ནི་ཡབ་ཤཱ་རི་ཀས་ཏེའི་བུ་ཡིན་པའི་དོན་གྱིས་ན་དེ་སྐད་ཅེས་བྱའོ། །རིགས་ཀྱི་བུ་ནི་རིགས་ཅན་གསུམ་ཅི་རིགས་པས་བསྡུས་པའི་རྟེན་སྐྱེས་པ། རིགས་ཀྱི་བུ་མོ་ནི་རིགས་ཅན་གསུམ་ཅི་རིགས་པས་བསྡུས་པའི་རྟེན་བུད་མེད་དོ། །ཟབ་མོའི་སྤྱོད་པ་སྤྱད་པར་འདོད་པ་ནི་སྟོང་ཉིད་ཟབ་མོ་རྟོགས་པའི་སྤྱོད་པ་དང་སྤྱད་ཅིང་ཉམས་སུ་ལེན་པར་འདོད་པ་དེས་ཞེས་པའོ། །གསུམ་པ་དྲིས་པའི་ལན་གྱིས་ཤེར་ཕྱིན་ལ་ལྟ་ཚུལ་མདོར་བསྟན་པ་ནི། བྱང་ཆུབ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གིས་ཚེ་དང་ལྡན་པ་ཤཱ་ར་དྭ་ཏིའི་བུ་ལ་འདི་སྐད་ཅེས་སྨྲས་སོ། །ཤཱ་རིའི་བུ་རིགས་ཀྱི་བུའམ། རིགས་ཀྱི་བུ་མོ་གང་ལ་ལ་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོའི་སྤྱོད་པ་སྤྱད་པར་འདོད་པ་དེས་འདི་ལྟར་རྣམ་པར་ལྟ་བར་བྱ་སྟེ་ཕུང་པོ་ལྔ་པོ་དེ་དག་ཀྱང་རང་བཞིན་གྱིས་སྟོང་པར་ཡང་དག་པར་རྗེས་སུ་བལྟའོ། །གཉིས་པ་ཡུམ་ཤེར་ཕྱིན་གྱི་རང་བཞིན་གཏན་ལ་ཕབ་པ་ལ་མྱོང་བ་མཚན་ཉིད་བཞི་ལྡན་དུ་ཤར་ཚུལ། རྟོགས་པ་ཟབ་མོ་བརྒྱད་ལྡན་དུ་ཐོབ་ཚུལ། འཁོར་འདས་ཡུལ་གྱི་འཛིན་པ་ལས་གྲོལ་ཚུལ། དེས་ན་ཤེར་ཕྱིན་ཉམས་སུ་བླང་བར་གདམས་པ། ཉམས་སུ་བླངས་པའི་ཤེར་ཕྱིན་གྱི་ཕན་ཡོན་དང་ལྔའོ། །འདི་དག་ལ་འཆད་ཚུལ་གཉིས་ཏེ། དངོས་བསྟན་སྟོང་པ་ཉིད་ཀྱི་ལྡོག་པ་ནས་བཤད་ཚུལ་དང་། སྦས་དོན་གསལ་རིག་སེམས་ཀྱི་ལྡོག་པ་ནས་བཤད་ཚུལ་གཉིས། དང་པོ་ནི། དེ་ལྟར་སྟོན་པའི་ཐུགས་རྗེས་འཁོར་ཐུན་མོང་བ་རྣམས་ཀྱིས་ཀྱང་ཡུམ་གྱི་དོན་རྟོགས་པའི་ཚེ། འཁོར་འདས་ཡུལ་སྣང་གི་ཆོས་ཐམས་ཅད་མྱོང་བ་མཚན་ཉིད་བཞི་ལྡན་དུ་ཤར་ཚུལ་ནི། གཟུགས་ལ་དངོས་འཛིན་དང་བྲལ་བས་སྟོང་པ་ཉིད་དུ་ཉམས་སུ་མྱོང་བ་ནི། གཟུགས་སྟོང་པའོ་ཞེས་པས་བསྟན། ཉམས་མྱོང་སྟོང་པ་ཉིད་ཡུལ་སྣང་གཟུགས་ཀྱི་རྣམ་པར་ཤར་བ་ནི། སྟོང་པ་ཉིད་གཟུགས་སོ་ཞེས་པས་བསྟན། དེ་ལྟར་སྣང་སྟོང་གཉིས་གཅིག་སྤངས་ནས་ཅིག་ཤོས་གྲུབ་པ་མེད་པས། གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ་ཞེས་པས་བསྟན། མདོར་ན་གཟུགས་སྟོང་པའོ་ཞེས་པས་སྣང་མེད་ཀྱི་རྣལ་འབྱོར་བསྟན། སྟོང་པ་ཉིད་གཟུགས་སོ་ཞེས་པས་སྣང་བཅས་ཀྱི་རྣལ་འབྱོར་བསྟན། གཟུགས་ལས་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ་ཞེས་པས་ཟུང་འཇུག་བགྲོད་པ་གཅིག་པའི་ཉམས་ལེན་བསྟན་པ་ནི་གནད་ཀྱི་དོན་ཏེ་འོག་ནས་རྒྱས་པར་འཆད་དོ། །གཟུགས་མྱོང་བ་མཚན་ཉིད་བཞི་ལྡན་དུ་ཤར་བ་དེ་བཞིན་དུ་ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པ་རྣམས་སྟོང་པའོ་ཞེས་པས་ཏེ། ཕུང་པོ་ལྷག་མ་རྣམས་ཀྱང་མཚན་ཉིད་བཞི་ལྡན་དུ་ཤེས་པར་བྱའོ། །སྣང་སྟོང་དབྱེར་མེད་མཚན་ཉིད་བཞི་ལྡན་དུ་འཆར་བའི་དཔེ་ནི། ཆུ་ནང་དུ་ཤར་བའི་ཟླ་བའི་གཟུགས་བརྙན་ཟླ་བར་སྣང་ཡང་ཟླ་བས་སྟོང་པ་དང་། རྨི་ལམ་གྱི་རྟ་གླང་སད་པའི་ཚེ་རྟ་གླང་དུ་སྣང་ཡང་རྟ་གླང་གིས་སྟོང་ཚུལ། དབང་ཡིད་ཀྱི་ཤེས་པ་གཉིས་ལ་སྦྱར་བའི་དཔེས་ཐུན་མོང་མ་ཡིན་པའི་ཉམས་མྱོང་བསྐྱེད་པར་བྱའོ། །གཉིས་པ་ཟབ་མོ་རྟོགས་པ་བརྒྱད་ལྡན་དུ་ཐོབ་ཚུལ་ནི། ཤཱ་རིའི་བུ་དེ་ལྟར་ཆོས་ཐམས་ཅད་སྟོང་པ་ཉིད་དེ། མཚན་ཉིད་མེད་པ། མ་སྐྱེས་པ། མ་འགགས་པ། དྲི་མ་མེད་པ། དྲི་མ་དང་བྲལ་བ་མེད་པ། བྲི་བ་མེད་པ། གང་བ་མེད་པའོ་ཞེས་པས་བསྟན། དེའི་དོན། ཤཱ་རིའི་བུ་ཞེས་བསྣན་པའི་ཚུལ་གྱི་བོས་ནས། གཟུགས་སོགས་འཁོར་འདས་ཐམས་ཅད་མཚན་ཉིད་བཞི་ལྡན་དུ་འདུག་པ་དེ་ལྟར་ན་ཆོས་ཐམས་ཅད་ཟབ་མོ་སྟོང་པ་ཉིད་དེ་ཡུམ་གྱི་དོན་ནོ། །འདིར་སྟོང་ཉིད་ཀྱི་དོན་ཅུང་ཟད་བརྗོད་ན། སེམས་གསལ་རིག་གི་ངོ་བོ་ལ་བལྟས་པས། དང་པོ་སྐྱེ་ས་མ་རྙེད། བར་དུ་གནས་ས་མ་རྙེད། ཐ་མར་འགག་ས་མ་རྙེད་པ་སྐྱེ་འགག་གནས་གསུམ་དང་བྲལ་བ་དེ་ལ། འདི་དང་འདིའོ་ཞེས་ཡིད་ཀྱིས་བསམ་མ་ཤེས། མ་ཤེས་པས་ངག་གིས་སྨྲ་མ་ཤེས། རྒྱུ་མཚན་དེས་ན་སྒྲས་བརྗོད་པ་དང་རྟོག་པའི་ཡུལ་ལས་འདས་པས་སྟོང་ཉིད་ནམ་མཁའ་ལྟ་བུའི་རྣལ་འབྱོར་ཡུམ་ཤེས་རབ་གྱི་ཕ་རོལ་ཏུ་ཕྱིན་པ་ཞིག་ལ་འདོད་དེ། སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མི་འགག་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་ལ་ཕྱག་འཚལ་ལོ། །ཞེས་གསུངས་པ་ལྟར་རོ། །དེ་ལྟ་བུའི་སྟོང་ཉིད་ཟབ་མོ་དེ་མཚོན་བྱེད་གང་གིས་ཀྱང་མཚོན་དུ་མེད་པས་ན་མཚན་ཉིད་མེད་པ། སྟོང་ཉིད་རྒྱུ་རྐྱེན་གྱིས་འཕྲལ་དུ་མ་བསྐྱེད་པའི་ཡེ་ནས་སྟོང་པས་ན་མ་སྐྱེས་པ། སྟོང་ཉིད་རང་གི་ངོ་བོ་མ་སྐྱེས་ཀྱང་རྩལ་ཅིར་ཡང་མི་འགག་པས་ན་མ་འགགས་པ། སྟོང་ཉིད་ཟབ་མོའི་གཤིས་ལ་འཁྲུལ་པའི་དྲི་མ་གདོད་མ་ནས་མེད་པས་ན་དྲི་མ་མེད་པ། དྲི་མ་དེ་ཡང་འཕྲལ་ལ་བསལ་བ་མ་ཡིན་གྱི་ཡེ་ནས་དག་པ་ཡིན་པས་ན་དྲི་མ་དང་བྲལ་བ་མེད་པ། སྟོང་ཉིད་ཟབ་མོའི་གཤིས་ལུགས་རང་བཞིན་ལྷུན་གྲུབ་ཀྱིས་སངས་རྒྱས་ལ་སྐྱོན་ཡོན་བསལ་བཞག་དང་བྲལ་ཞིང་། གང་སྟོང་དང་འཕེལ་འགྲིབ་མེད་པས་ན་བྲི་བ་མེད་པ། གང་བ་མེད་པའོ། །གསུམ་པ་འཁོར་འདས་ཡུལ་གྱི་འཛིན་པ་ལས་གྲོལ་ཚུལ་ལ། ཕུང་པོ་ལྔའི་གྲོལ་ཚུལ། དབང་པོ་དྲུག ཡུལ་དྲུག ཁམས་བཅོ་བརྒྱད། རྟེན་འབྲེལ་བཅུ་གཉིས། བདེན་པ་བཞི། སྐུ་དང་ཡེ་ཤེས་ཀྱི་གྲོལ་ཚུལ་དང་བདུན་ནོ། །དང་པོ་ནི་ཤཱ་རིའི་བུ་ཞེས་སོགས་ཀྱིས་བསྟན། དེའི་དོན་ཤཱ་རིའི་བུ་ཞེས་བོས་ནས། རྟོགས་པ་ཟབ་མོ་བརྒྱད་ལྡན་དུ་གྲོལ་བ་དེ་ལྟ་བས་ན་ཟབ་མོ་སྟོང་པ་ཉིད་ཀྱི་གཤིས་ལུགས་ལ། གཟུགས་མེད། ཚོར་བ་མེད། འདུ་ཤེས་མེད། འདུ་བྱེད་མེད། རྣམ་པར་ཤེས་པ་མེད་ཞེས་སྟོང་པ་ཉིད་ཀྱི་གཤིས་ལུགས་ལ་གཟུགས་སོགས་མེད་པ་སྣང་མེད་ཀྱི་རྣལ་འབྱོར་དངོས་བསྟན་དང་། སྟོང་པ་ཉིད་ཀྱི་འཆར་སྒོ་ལ་གཟུགས་སོགས་འཁོར་འདས་ཀྱི་ཆོས་ཅིར་ཡང་འཆར་བ་སྣང་བཅས་ཀྱི་རྣལ་འབྱོར་ནི། སྟོང་པ་ཉིད་ལ་གཟུགས་ཡོད། ཚོར་བ་ཡོད། འདུ་ཤེས་ཡོད། འདུ་བྱེད་ཡོད། རྣམ་པར་ཤེས་པ་ཡོད་ཅེས་པ་དང་། སྟོང་པ་ཉིད་གཟུགས་སོགས་སུ་སྣང་ཡང་སྟོང་ཉིད་ཁོ་རང་ལས་གཞན་པའི་གཟུགས་མེད། ཚོར་བ་མེད། འདུ་ཤེས་མེད། འདུ་བྱེད་མེད། རྣམ་པར་ཤེས་པ་མེད་ཅེས་ཟུང་འཇུག་བགྲོད་པ་གཅིག་པའི་ཉམས་ལེན་སྦས་དོན་དུ་གནས་པས་ཏེ། དངོས་བསྟན་དང་སྦས་དོན་གཉིས་ཀྱི་སྒོ་ནས་སྣང་བཅས་སྣང་མེད་ཟུང་འཇུག་གསུམ་གྱི་འཆད་ཚུལ་འདི་ནི། ཐལ་རང་ཤིང་རྟའི་སྲོལ་འབྱེད་དག་གིས་ཤེར་ཕྱིན་ཟབ་མོའི་མདོ་འཆད་པའི་དགོངས་པ་ཁོ་བོའི་རྣམ་དཔྱོད་ཀྱི་རྩལ་ལས་རྙེད་པ་ཡིན་པས་བློ་གྲོས་དང་ལྡན་པ་དག་དགའ་བར་གྱིས་ཤིག སྟོང་ཉིད་གཟུགས་སོགས་སུ་ཤར་ཡང་ཁོ་རང་ལས་གཞན་པའི་གཟུགས་སོགས་སུ་མེད་པ་སྦས་དོན་ཡིན་པའི་རྒྱུ་མཚན་ནི། སྟོང་པ་ཉིད་གཟུགས་སོ། །སྟོང་པ་ཉིད་ལས་ཀྱང་གཟུགས་གཞན་མ་ཡིན་ནོ་ཞེས་པའི་མདོ་དོན་ཕྱིན་ཅི་མ་ལོག་པ་སྟེ་གནད་ཀྱི་དོན་ནོ། །འཆད་ཚུལ་འདི་ནི་དོན་ཚན་འོག་མ་རྣམས་ལ་ཡང་སྦྱར་བར་བྱའོ། །ཁ་ཅིག་མདོའི་དོན་གཟུགས་སོགས་གཏན་མེད་ཞེས་འཆད་པ་ནི་ཆད་པའི་མཐར་ལྷུང་ཞིང་། གཞན་དག་གཟུགས་སོགས་བདེན་པར་མེད་ཅེས་འཆད་པ་ནི་ཁྱད་གཞི་དང་ཁྱད་ཆོས་གོ་ལོག་སྟེ་སྟོང་ཉིད་ཟབ་མོའི་དོན་ལ་བློ་ཁ་མ་ཕྱོགས་སོ། །གཉིས་པ་དབང་པོ་དྲུག་གི་གྲོལ་ཚུལ་ནི། སྟོང་ཉིད་རང་ངོ་འཕྲོད་པས་སྟོང་པ་ཉིད་ཀྱི་གཤིས་ལ། མིག་མེད། རྣ་བ་མེད། སྣ་མེད། ལྕེ་མེད། ལུས་མེད། ཡིད་མེད་ཅེས་པའོ། །གསུམ་པ་ཡུལ་དྲུག་གི་གྲོལ་ཚུལ་ནི། དེ་ལྟར་ཡུལ་ཅན་གྱི་དབང་པོ་དྲུག་ཡུལ་ལ་མ་རྒྱུས་པས་ཡུལ་གཟུགས་སྒྲ་སོགས་དྲུག་ཏུ་འཛིན་པ་མེད་དེ། གཟུགས་མེད། སྒྲ་མེད། དྲི་མེད། རོ་མེད། རེག་བྱ་མེད། ཆོས་མེད་དོ་ཞེས་པའོ། །བཞི་པ་ཁམས་བཅོ་བརྒྱད་ཀྱི་གྲོལ་ཚུལ་ནི། དབང་པོ་དྲུག་རྟོག་མེད་དུ་ཤར། ཡུལ་དྲུག་རང་སྣང་དུ་ཤེས། རྣམ་ཤེས་ཚོགས་དྲུག་གི་འཛིན་པ་ཆོད་པས་ཏེ། མིག་གི་ཁམས་མེད་པ་ནས་ཡིད་ཀྱི་ཁམས་མེད། ཡིད་ཀྱི་རྣམ་པར་ཤེས་པའི་ཁམས་ཀྱི་བར་དུ་ཡང་མེད་དོ་ཞེས་སོ། །ལྔ་པ་བརྟེན་འབྲེལ་བཅུ་གཉིས་ཀྱི་གྲོལ་ཚུལ་ནི། མ་རིག་པ་མེད། མ་རིག་པ་ཟད་པ་མེད་པ་ནས་རྒ་ཤི་མེད། རྒ་ཤི་ཟད་པའི་བར་དུ་ཡང་མེད་དོ་ཞེས་པས་བསྟན། འདིའི་དོན་མདོར་བསྡུ་ན། དངོས་བསྟན་སྟོང་ཉིད་ཟབ་མོའི་གཤིས་ལ་ཀུན་བྱང་གི་རྟེན་འབྲེལ་ཡན་ལག་བཅུ་གཉིས་གྲུབ་པ་མེད་ཀྱང་། སྦས་དོན་སྟོང་ཉིད་ཀྱི་འཆར་སྒོ་ལ་ཀུན་ནས་ཉོན་མོངས་ཀྱི་རྟེན་འབྲེལ་ཡན་ལག་བཅུ་གཉིས། ལུགས་འབྱུང་དུ་ཤར་བ་ལས་འཁོར་བར་འཁྱམས་ཚུལ་དང་། རྣམ་བྱང་གི་རྟེན་འབྲེལ་ཡན་ལག་བཅུ་གཉིས་ལུགས་ལྡོག་ཏུ་ཤར་བ་ལས་གྲོལ་བ་མྱ་ངན་ལས་འདས་པ་ཐོབ་ཚུལ་གཉིས་སུ་འདུས་མོད། དེ་ཡང་ཅུང་ཟད་བཤད་ན། ཀུན་ནས་ཉོན་མོངས་ཀྱི་རྟེན་འབྲེལ་ལས་འཁོར་བ་འབྱུང་ཚུལ་དང་། རྣམ་བྱང་གི་རྟེན་འབྲེལ་ལས་མྱ་འདས་ཐོབ་ཚུལ་གཉིས། དང་པོ་ནི། སེམས་ཉིད་བདེ་བར་གཤེགས་པའི་སྙིང་པོ་རང་བཞིན་རྣམ་དག་གི་སངས་རྒྱས་སུ་ཡེ་ནས་གནས་ཀྱང་ལྷན་ཅིག་སྐྱེས་པའི་མ་རིག་པས་རང་ངོ་མ་ཤེས་ཤིང་མ་རིག མ་རིག་པའི་རྐྱེན་གྱིས་འདུ་བྱེད་ཀྱི་ལས་བསགས་ཏེ། རྣམ་པར་ཤེས་པ་རིག་རིག་པོར་ཤར། རྣམ་པར་ཤེས་པས་ཡུལ་སྤུ་རིས་སུ་བཅད་དེ་འདི་ནི་འདིའོ། །ཕ་གི་ནི་ཕ་གིའོ་ཞེས་ཤེས་པར་བྱེད། གང་དུ་ཤེས་ན་མིང་དང་གཟུགས་སུ་ཤེས། གང་གིས་ཤེས་ན་སྐྱེ་མཆེད་དྲུག་གིས་ཤེས། མིང་གཟུགས་ལས་སྐྱེ་མཆེད་མཆེད་པས། ཡུལ་དབང་ཕྲད་པའི་རེག་པ་བྱུང་། རེག་པས་ཚོར་བ་ཉམས་སུ་མྱོང་། མྱོང་བས་སྲེད་པ་སྐྱེས། སྲེད་པས་མངལ་དུ་ཞུགས། ཞུགས་པས་སྲིད་པ་འཁོར་བར་ལུས་ལེན། ལུས་བླངས་པས་སྐྱེ་བ་དང་། རྒ་བ་དང་། ན་བ་དང་། འཆི་བ་ལ་སོགས་པ་འཁོར་བ་སྡུག་བསྔལ་གྱི་ཕུང་པོ་འབའ་ཞིག་པ་འདི་བྱུང་ངོ་། །གཉིས་པ་རྣམ་བྱང་གི་རྟེན་འབྲེལ་ལས་མྱང་འདས་ཐོབ་ཚུལ་ནི། བླ་མ་དམ་པའི་མན་ངག་གིས་གནས་ལུགས་ཟབ་མོ་ངོ་སྤྲད་པ་ལས། མ་རིག་པ་ཡུལ་མེད་དུ་དག འདུ་བྱེད་རྩ་བ་དང་བྲལ། རྣམ་པར་ཤེས་པ་རང་སྟོང་དུ་ཡལ་ཏེ། མིང་དང་གཟུགས་སུ་མ་བཟུང་། མ་བཟུང་བས་སྐྱེ་མཆེད་དྲུག་རང་སྣང་དུ་དག དག་པས་ཡུལ་ལ་རང་རྒྱུད་དུ་མ་རེག མ་རེག་པས་ཚོར་བ་ཉམས་སུ་མ་མྱོང་། མ་མྱོང་བས་མྱོང་བ་ལ་སྲེད་པ་མ་སྐྱེས། མ་སྲེད་པས་མངལ་དུ་མ་ཞུགས་ཏེ་སྲིད་པ་འཁོར་བར་ལུས་མི་ལེན། ལུས་མ་བླངས་པས་སྐྱེ་རྒ་ན་འཆིའི་སྡུག་བསྔལ་ལས་གྲོལ་བའི་མྱ་ངན་ལས་འདས་པ་ཐོབ་པར་འགྱུར་རོ། །འོ་ན་འདིར་སྲིད་པའི་འོག་ཏུ་ལེན་པ་བཤད་པ་དང་། མདོ་བསྟན་བཅོས་ཕལ་མོ་ཆེ་ལས་ལེན་པའི་འོག་ཏུ་སྲིད་པ་བཤད་པ་གཉིས་གོ་རིམ་འགལ་ལོ་ཞེ་ན། མི་འགལ་ཏེ། སྲིད་པའི་སྒྲ་འཇུག་པའི་ཡུལ་ལ། འཁོར་བ་འགྲུབ་བྱེད་ཀྱི་ལས་ལ་སྲིད་པར་བཤད་པ་དང་། སྲིད་པ་འཁོར་བ་ཞེས་འཁོར་བ་སྤྱི་ལ་སྲིད་པར་བཤད་པ་གཉིས་ལས། མདོ་བསྟན་བཅོས་ལས་བཤད་པ་ནི་གོ་རིམ་དང་པོའི་དབང་དུ་བྱས་པ་ཡིན་ལ། འདིར་ནི་ཕྱི་མའི་དབང་དུ་བྱས་པ་ཡིན་པས་སྐྱོན་མེད་དོ། །དྲུག་པ་བདེན་པ་བཞིའི་གྲོལ་ཚུལ་ནི། དེ་བཞིན་དུ་སྡུག་བསྔལ་བ་དང་། ཀུན་འབྱུང་བ་དང་། འགོག་པ་དང་། ལམ་མེད་ཞེས་པས་བསྟན། དེ་ཡང་ཟབ་མོ་སྟོང་པ་ཉིད་ཀྱི་གཤིས་ལ་སྡུག་བསྔལ་གསུམ་ཅི་རིགས་པས་བསྡུས་པའི་སྡུག་བསྔལ་བ་དང་། ཟག་བཅས་ཀྱི་ལས་ཉོན་གང་རུང་གིས་བསྡུས་པའི་ཀུན་འབྱུང་བ་དང་། སྡུག་ཀུན་འགགས་པའི་འགོག་པ་དང་། འགོག་པ་ཐོབ་ཕྱིར་དུ་བརྩོན་པའི་ལམ་མེད་ཀྱང་། སྟོང་པ་ཉིད་ཀྱི་འཆར་སྒོ་ལ་སྡུག་ཀུན་རྒྱུ་འབྲས་ཀྱིས་བསྡུས་པའི་འཁོར་བ་དང་། འགོག་ལམ་རྒྱུ་འབྲས་ཀྱིས་བསྡུས་པའི་མྱང་འདས་འཆར་ཞེས་པའོ། །བདུན་པ་སྐུ་དང་ཡེ་ཤེས་ཀྱི་གྲོལ་ཚུལ་ནི། ཡེ་ཤེས་མེད། ཐོབ་པ་མེད། མ་ཐོབ་པ་ཡང་མེད་དོ་ཞེས་པས་བསྟན། དེའི་དོན་དབྱིངས་རང་བཞིན་གྱིས་རྣམ་པར་དག་པའི་ངང་དུ་རིག་པ་ཡེ་ཤེས་ཐིམ་ནས་ཤེས་བྱ་ཤེས་བྱེད་ཀྱི་རྟོག་པ་ལས་འདས་ཏེ་མཁྱེན་པའི་ཡེ་ཤེས་རང་རྒྱུད་པ་མེད་པས་ཡེ་ཤེས་མེད་ཅེས་དང་། དེ་ལྟར་རང་སྣང་འཁྲུལ་པ་གྲོལ་བ་ཙམ་ལས་ལོགས་སུ་སངས་རྒྱས་ཞེས་བྱ་བ་ཁ་མིག་རྣ་བ་ཅན་འཐོབ་རྒྱུ་མེད་པས་ཐོབ་པ་མེད་ཅེས་དང་། དེ་ལྟ་ན་ཡང་སྨོན་ལམ་གྱི་དབང་གིས་གཞན་སྣང་ལ་གཟུགས་ཀྱི་སྐུ་མཁྱེན་པའི་ཡེ་ཤེས་དང་ལྡན་པ། གདུལ་བྱ་ལ་མི་འགག་པར་སྣང་བས་ན་མ་ཐོབ་པ་ཡང་མེད་དོ་ཞེས་པའོ། །གཉིས་པ་སྦས་དོན་གསལ་རིག་སེམས་ཀྱི་ལྡོག་པ་ནས་བཤད་ཚུལ་ནི། སྔར་བཤད་པའི་དོན་ཚན་དེ་དག་འདི་ལྟར་ཡང་སྦྱར་ཏེ། གཟུགས་སེམས་སོ། །སེམས་ཉིད་གཟུགས་སོ། །གཟུགས་ལས་སེམས་གཞན་མ་ཡིན་ནོ། །དེ་བཞིན་དུ་ཚོར་བ་དང་། འདུ་ཤེས་དང་། འདུ་བྱེད་དང་། རྣམ་པར་ཤེས་པ་རྣམས་སོ། །ཤཱ་རིའི་བུ་དེ་ལྟར་ཆོས་ཐམས་ཅད་སེམས་ཉིད་དེ། མཚན་ཉིད་མེད་པ། ཞེས་སོགས་སུ་སྦྱོར་ཚུལ་སྦས་དོན་ནོ། །འདིར་སྨྲས་པ། དེ་ལྟར་སྟོང་ཉིད་ཟབ་མོ་ལ། །སྣང་མེད་སྣང་བཅས་ཟུང་འཇུག་གསུམ། །སྦྱར་བའི་དངོས་བསྟན་འཆད་ཚུལ་དང་། །སྦས་དོན་གསལ་རིག་སེམས་ལ་ཡང་། །ཚུལ་དེ་ལེགས་པར་སྦྱར་བ་ཡི། །ཐུན་མོང་མ་ཡིན་འཆད་ཚུལ་དྲུག །རྒྱས་པར་མཁས་པའི་ངག་ལས་དྲིས། །དཔང་དུ་རྒྱལ་བའི་མདོ་ཉིད་ཟུངས། །དཔང་པོ་གཞན་གྱི་སྤྱོད་ཡུལ་མིན། །ཞེས་སོ། །འོ་ན་སྣང་སྲིད་འཁོར་འདས་ཀྱི་ཆོས་ཐམས་ཅད་རང་གི་སེམས་སུ་འདུས། གསལ་རིག་སེམས་ཀྱི་ངོ་བོ་ལ་ངོས་བཟུང་མེད་པས་སྟོང་པ་ཉིད་དུ་རོ་གཅིག སྟོང་གསལ་སེམས་ཀྱི་འཆར་སྒོ་ལ་འཁོར་འདས་ཐམས་ཅད་འབྱུང་བར་གང་ལས་ཤེས་ཞེ་ན། རྣམ་དཔྱོད་དང་ལྡན་པ་དག་རྣ་བ་བླགས་ཏེ་ཉོན་ཅིག དོན་འདི་ལ་ཁོ་བོའི་བློ་གྲོས་དབྱར་མཚོའི་ཆུ་ལྟར་རྒྱས་ཡོད་པས་གོ་བདེའི་ངག་གིས་བརྗོད་པར་བྱའོ། །དེ་ཡང་སྣང་སྲིད་འཁོར་འདས་ཀྱི་ཆོས་ཐམས་ཅད་རང་གི་སེམས་སུ་འདུས་ཏེ། རྒྱལ་བའི་སྲས་པོ་ཞི་བ་ལྷས། ལྕགས་སྲེག་ས་གཞི་སུ་ཡིས་བྱས། །མེ་ཚོགས་དེ་དག་ཅི་ལས་བྱུང་། །དེ་འདྲ་དེ་དག་ཐམས་ཅད་ནི། །སྡིག་སེམས་ཡིན་པར་ཐུབ་པས་གསུངས། །ཞེས་དང་། དེའི་ཤུགས་ལ། གྲངས་མེད་གསུམ་དུ་ཚོགས་བསགས་པས། །མཚན་དང་དཔེ་བྱད་ཀྱིས་བརྒྱན་པའི། །རྫོགས་པའི་སངས་རྒྱས་ཐོབ་པ་ཡང་། །དགེ་སེམས་ཡིན་པར་ཐུབ་པས་གསུངས། །ཞེས་པ་ཞིག་ཐོབ་པ་དང་། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །ཅེས་སོགས་རྒྱ་ཆེར་གསུངས་པ་ལས་ཤེས་སོ། །གཉིས་པ་སེམས་གསལ་རིག་གི་ངོ་བོ་ལ་ངོས་བཟུང་མེད་པས་ཆོས་ཐམས་ཅད་སྟོང་པ་ཉིད་དུ་རོ་གཅིག་སྟེ། འཕགས་མཆོག་ཀླུ་སྒྲུབ་ཀྱིས། རྟེན་ཅིང་འབྲེལ་འབྱུང་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་ཉིད་མ་གཏོགས་པའི། །ཆོས་འགའ་ཡོད་པ་མ་ཡིན་ནོ། །ཞེས་དང་། བརྒྱད་ཁྲི་བཞི་སྟོང་ཆོས་རྣམས་ཀུན། །སྟོང་ཉིད་འདི་ལ་གཞོལ་ཞིང་འབབ། །ཅེས་སོགས་གསུངས་སོ། །གསུམ་པ་སྟོང་གསལ་སེམས་ཀྱི་འཆར་སྒོ་ལ་འཁོར་འདས་ཐམས་ཅད་འབྱུང་བ་ཡང་འཐད་དེ། ཆོས་མངོན་པའི་མདོ་ལས། ཐོག་མ་མེད་པའི་དུས་ཀྱི་དབྱིངས། །ཆོས་རྣམས་ཀུན་གྱི་གནས་ཡིན་ཏེ། །དེ་ཡོད་པས་ན་འགྲོ་ཀུན་དང་། །མྱ་ངན་འདས་པ་ཐོབ་པར་འགྱུར། །ཞེས་དང་། བྲམ་ཟེ་ཆེན་པོ་ས་ར་ཧས། སེམས་ཉིད་གཅིག་པུ་ཀུན་གྱི་ས་བོན་ཏེ། །གང་ལ་སྲིད་དང་མྱ་ངན་འདས་འཕྲོ་བ། །འདོད་པའི་འབྲས་བུ་སྟེར་བར་བྱེད་པ་ཡི། །ཡིད་བཞིན་ནོར་འདྲའི་སེམས་ལ་ཕྱག་འཚལ་ལོ། །ཞེས་གསུངས་ཤིང་། དེའི་ཤུགས་ལ། སེམས་ཉིད་གཅིག་པུ་ཀུན་གྱི་ས་བོན་ཏེ། །གང་ལ་སྲིད་དང་མྱ་ངན་འདས་འཕྲོ་བ། །མི་འདོད་ངན་འགྲོའི་གནས་སུ་སྐྱུར་བྱེད་པའི། །ཕུང་བྱེད་སེམས་ལ་ཡིད་འབྱུང་ཐེ་ལེ་ལེ། །ཞེས་པ་ཡང་ཤུགས་ལ་ཐོབ་བོ། །དེ་སོགས་ཤེས་བྱེད་ཀྱི་ལུང་འགའ་ཡོད་ཀྱང་ཡི་གེ་མང་བའི་འཇིགས་པས་འདིར་མ་བྲིས་སོ། །མདོར་ན་ཐར་པ་དོན་གཉེར་གྱི་བཟོ་བོ་མཁས་པ་དག་རང་སེམས་རིན་པོ་ཆེ་གསེར་གྱི་རྒྱུ་ཆ་འདི་ལ་གཟུགས་བརྙན་ཇི་ལྟར་བཟོས་ཀྱང་རྒྱུ་ཆ་ལས་གཡོ་མ་ཤེས་པ་དང་། གང་བཟོ་རང་གིས་ཤེས་ཤིང་རང་དབང་ཡོད་པ་དང་། རྒྱུ་ཆ་ལོགས་ནས་འཚོལ་མི་དགོས་པའི་དོན་སོམས་དང་། དེ་ལྟ་བུའི་གནས་ལུགས་ཟབ་མོ་ཞིག་རང་ངོ་འཕྲོད་པས་ཕྱི་ན་འདྲེ་མེད། ནང་ན་ལྷ་མེད། འཁོར་འདས་ལ་མགོ་སྙོམས་བྱུང་། སྤང་གཉེན་གྱི་རྫུན་ཕུགས་རྡིབ། གང་ཤར་ཆོས་སྐུའི་རོལ་པ་ལས་གཡོ་མི་ཤེས་པའི་དགའ་བ་ལ་ཨང་། ཁོ་བོས་ནི་མཚན་ལྡན་གྱི་བླ་མའི་ཟབ་དོན་གྱི་བདུད་རྩི་མོས་གུས་ཀྱི་སྙེམས་པས་ངོམས་པར་འཐུངས་པ་ལས་བློ་གྲོས་ཀྱི་ལུས་སྟོབས་ཆེ་ཆེར་རྒྱས་པ་ཡིན་ནོ། །ཤེར་ཕྱིན་ཐེག་པ་མཆོག་གི་རྣལ་འབྱོར་པ་དངོས་གྲུབ་དཔལ་འབར་གནས་ལུགས་ཟབ་མོའི་དོན་ལ་ངེས་པ་གཏིང་ནས་བརྙེས་པས་སྤྲོས་དགའ་ཁོང་ནས་རྒྱས་པའི་བྲོ་ཞིག་སྐབས་འདིར་ཁྲོབ་དང་ཧེ་ཧེ། འདིར་སྨྲས་པ། ཆོས་ཀུན་རང་གི་སེམས་སུ་འདུས། །རང་སེམས་སྟོང་པའི་གཤིས་ལུགས་འདི། །འཁོར་འདས་གང་དུའང་མ་གྲུབ་ཀྱང་། །སྟོང་གསལ་སེམས་ཀྱི་འཆར་སྒོ་ལ། །དགེ་སྡིག་བླང་དོར་བྱས་པའི་མཐུས། །འཁོར་འདས་གཉིས་ཀྱི་ཤོར་ཐོབ་བྱུང་། །དེ་ཕྱིར་ཟབ་མོའི་ལྟ་བ་ལ། །རང་ངོ་འཕྲོད་པའི་རྣལ་འབྱོར་པ། །སྡིག་སྤོང་དགེ་ལ་བརྩོན་པ་ཞིག །ཡིད་བཞིན་ནོར་འདྲ་སེམས་ཉིད་ཀྱི། །གནས་ལུགས་ཤེས་པའི་མཐུ་ལས་འབྱུང་། །དེ་ལྟ་བས་ན་ཐར་འདོད་རྣམས། །གཅིག་ཤེས་ཀུན་ལ་མཁས་པ་ཡི། །ཆིག་ཆོག་རྒྱལ་པོ་ཆོས་ཀྱི་མཆོག །གནས་ལུགས་དོན་ལ་གཞོལ་བར་གྱིས། །ཞེས་འདི་སྙིང་གཏམ་གཅེས་པའི་ཚིག །ཅེས་སོ།། །།བཞི་པ་ཤེར་ཕྱིན་ཉམས་སུ་བླང་བར་གདམས་པ་ནི། ཤཱ་རིའི་བུ་དེ་ལྟ་བས་ན། བྱང་ཆུབ་སེམས་དཔའ་རྣམས་ལ་ཐོབ་པ་མེད་པའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ལ་བརྟེན་ཅིང་གནས་ཏེ་ཞེས་པས་བསྟན། དེའི་དོན་ཤཱ་རིའི་བུ་ཞེས་བོས་ཏེ། ཡུམ་དོན་རྟོགས་པ་ཙམ་གྱིས་གྲོལ་བར་བཤད་པ་དེ་ལྟ་བས་ན། བྱང་ཆུབ་སེམས་དཔའ་རྣམས་ལ་འབྲས་བུ་ལོགས་ནས་ཐོབ་པར་བྱར་མེད་པའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་སྟོན་པའི་བླ་མ་ལ་བརྟེན་ཅིང་དེས་བསྟན་པའི་དོན་ཉམས་སུ་ལེན་པ་ལ་གནས་དགོས་ཏེ། གནས་ན་འོག་ནས་འཆད་པའི་ཕན་ཡོན་རྣམས་འབྱུང་བའི་ཕྱིར་རོ། །ལྔ་པ་ཤེར་ཕྱིན་ཉམས་སུ་བླངས་པའི་ཕན་ཡོན་ནི། སེམས་ལ་སྒྲིབ་པ་མེད་པས་སྐྲག་པ་མེད་དེ་ཕྱིན་ཅི་ལོག་ལས་ཤིན་ཏུ་འདས་ནས་ཡོངས་སུ་མྱ་ངན་འདས་པའི་མཐར་ཕྱིན་ཏོ་ཞེས་པས་བསྟན། དེའི་དོན། ཡུམ་དོན་རྟོགས་ན་སེམས་ལ་སྒྲིབ་པ་གསུམ་གྱིས་སྒྲིབ་པ་མེད་པས། སྒྲིབ་པ་ལས་བྱུང་བའི་སྡུག་བསྔལ་གྱིས་སེམས་རྒྱུད་སྐྲག་པ་མེད་དེ། ཕྱིན་ཅི་ལོག་འཁོར་བའི་གནས་ལས་ཤིན་ཏུ་འདས་ནས། ཡོངས་སུ་མི་ཉམས་པའི་མྱ་ངན་ལས་འདས་པའི་མཐར་ཕྱིན་ཏོ་ཞེས་སོ། །གསུམ་པ་ཤེར་ཕྱིན་དུས་གསུམ་རྒྱལ་བའི་ཡུམ་དུ་བསྟན་པ་ནི། དུས་གསུམ་དུ་རྣམ་པར་བཞུགས་པའི་སངས་རྒྱས་ཐམས་ཅད་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ལ་བརྟེན་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ། །ཞེས་པས་བསྟན། དེའི་དོན། དུས་གསུམ་དུ་རྣམ་པར་བཞུགས་པའི་སངས་རྒྱས་ནི། འདས་མ་འོངས་ད་ལྟར་གྱི་སངས་རྒྱས་བྱུང་ངོ་ཅོག་ཐམས་ཅད་ཡིན། དེ་དག་གང་ལ་བརྟེན་ནས་སངས་རྒྱས་ན། ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོའི་དོན་འདི་ཉམས་སུ་བླངས་པ་ལ་བརྟེན་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ། །རྒྱུ་མཚན་དེ་ལྟ་བས་ན་རྗེས་འཇུག་སངས་རྒྱས་ཐོབ་པར་འདོད་པ་རྣམས་ཀྱིས་ཀྱང་ཤེར་ཕྱིན་ཟབ་མོའི་དོན་ཉམས་སུ་བླང་བ་ལ་བརྩོན་པར་བྱ་དགོས་སོ་ཞེས་པའོ། །དེ་སྐད་དུ་ཤེས་རབ་ཀྱི་ཕ་རོལ་ཏུ་ཕྱིན་པ་སྡུད་པ་ཚིགས་སུ་བཅད་པ་ལས། རྒྱལ་བ་འདས་དང་མ་བྱོན་ད་ལྟར་གང་བཞུགས་པ། །ཀུན་ལམ་ཕ་རོལ་ཕྱིན་པ་འདི་ཡིན་གཞན་མ་ཡིན། །ཞེས་གསུངས། ཤེར་ཕྱིན་དུས་གསུམ་རྒྱལ་བ་མཐའ་དག་གི་ཡུམ་ཡིན་ཚུལ་གྱི་དོན་ཅུང་ཟད་བརྗོད་ན། ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་པ་ནི། ཐོག་མ་མེད་པའི་དུས་ནས་ཡོད་པའི་ཆོས། གསལ་སྟོང་ཟུང་དུ་འཇུག་པའི་དབྱིངས། འཁོར་འདས་འཆིང་གྲོལ་ཀུན་གྱི་གཞི། སྐྱོན་ཡོན་བསལ་གཞག་དང་བྲལ་བའི་སྤྲོས་བྲལ་སྐྱེ་འགྲོ་མཐའ་དག་གི་རྒྱུད་ཀྱིས་མ་བསྡུས་པའི་རིག་སྟོང་གཉིས་སུ་མེད་པའི་ཟག་མེད་ཀྱི་ཡེ་ཤེས་རྒྱུད་གཅིག་ཉིད་ལ་འཇོག་གི སྐྱེ་འགྲོ་སོ་སོའི་རྒྱུད་ཀྱིས་བསྡུས་པའི་ཆོས་ཉིད་ཙམ་ལ་ནི་མི་འཇོག་སྟེ། དེ་ནི་ཕྱོགས་རིས་སུ་ཆད་པ་དང་། བརྟན་གཡོ་ཀུན་ལ་མ་ཁྱབ་པ་དང་། འདས་མ་འོངས་ཀྱི་རྒྱལ་བ་ཐམས་ཅད་ཀྱི་ཡུམ་དུ་བཞག་ཏུ་མི་རུང་བའི་ཕྱིར་རོ། །ཡུམ་ཤེར་ཕྱིན་དེ་ཉིད་དུས་གསུམ་གྱི་རྒྱལ་བ་ཐམས་ཅད་ཀྱི་ཡུམ་ཡིན་པ་དང་། ཡུམ་དེ་ཉིད་རྟེན་གྱི་གང་ཟག་ཀུན་ལ་ཁྱབ་ཀྱང་། སོ་སོའི་རྒྱུད་ཀྱིས་མ་བསྡུས་པའི་ཕྱོགས་རིས་དང་བྲལ་ཞིང་གཅིག་ཏུ་གྲུབ་པ་དང་། ནམ་མཁས་ཕྱོགས་བཅུ་ཀུན་ལ་ཁྱབ་ཀྱང་ནམ་མཁའ་ལ་དབྱེ་བ་མེད་པ་བཞིན་དུ། གསལ་སྟོང་ཟུང་འཇུག་གི་ཡུམ་གྱིས་བརྟན་གཡོ་ཀུན་ལ་ཁྱབ་ཀྱང་གསལ་སྟོང་གི་ཆོས་དབྱིངས་ལ་དབྱེ་བ་མེད་པ་དང་ཙནྡན་དང་ཤུག་པ་ལ་སོགས་པའི་ལྗོན་པ་སྣ་ཚོགས་པ་དང་ལྡན་པའི་ནགས་ཚལ་ལ་ཤར་རི་ནས་ཉི་མ་ཤར་བའི་ཚེ་རང་རང་གི་ངོ་སྐལ་གྱི་གྲིབ་མ་མི་འདྲ་བར་སྣང་ཡང་། ནུབ་རིར་ཉི་མ་ནུབ་པའི་ཚེ་གྲིབ་མ་ཞེས་པར་རོ་གཅིག་པ་བཞིན་དུ་སྐྱེ་འགྲོ་མཐའ་དག་གི་རྒྱུད་ལ་ཡུམ་གྱི་དོན་ཆ་འདྲ་ཚང་བའི་གསལ་སྟོང་གི་ཆོས་ཉིད་ཉི་ཚེ་བ་རེ་ཡོད་པ་ཡུམ་དོན་ལ་ངོ་འཕྲོད་པའི་ཚེ། ཀུན་ཁྱབ་ཆོས་ཀྱི་དབྱིངས་གཅིག་ཉིད་དུ་རོ་གཅིག་པ་དང་། དེའི་རྒྱུན་གོམས་ཤིང་ཉམས་སུ་བླངས་པ་ལས་གློ་བུར་གྱི་དྲི་མ་མ་ལུས་པ་དང་བྲལ་བའི་ཚེ་སྤངས་རྟོགས་མཐར་ཐུག་གི་འདྲེས་པ་ཆེན་པོའི་སངས་རྒྱས་ཐོབ་ཞེས་པའི་ཐ་སྙད་འདོགས་ཤིང་། དེ་ལྟ་ན་ཡང་རྗེ་བཙུན་གྱིས། ཇི་ལྟར་སྔར་བཞིན་ཕྱིས་དེ་བཞིན། །འགྱུར་བ་མེད་པའི་ཆོས་ཉིད་དོ། །ཞེས་གསུངས་པ་ལྟར་སྔར་སློབ་པའི་གནས་སྐབས་ཀྱི་ཀུན་ཁྱབ་ཆོས་དབྱིངས་ཀྱི་ཡུམ་དང་། ཕྱིས་མི་སློབ་པའི་གནས་སྐབས་ཀྱི་ཀུན་ཁྱབ་ཆོས་དབྱིངས་ཀྱི་ཡུམ་གཉིས་བཟང་ངན་དུ་འགྱུར་བ་ཅི་སྐད་ཅིག་ཀྱང་མེད་དོ། །དོན་དེ་དག་ཀྱང་ཤེར་ཕྱིན་སྡུད་པ་ལས། གང་དག་འདས་དང་ཕྱོགས་བཅུའི་འཇིག་རྟེན་མགོན་གང་དང་། །མ་འོངས་དུས་ན་འབྱུང་འགྱུར་དེ་དག་འདི་ལས་བྱུང་། །འཇིག་རྟེན་སྟོན་པ་རྒྱལ་བ་རྣམས་ཀྱི་སྐྱེད་བྱེད་ཡུམ། །སེམས་ཅན་གཞན་གྱི་སེམས་ཀྱི་སྤྱོད་པ་སྟོན་པར་བྱེད། །འཇིག་རྟེན་དེ་བཞིན་ཉིད་དང་དགྲ་བཅོམ་དེ་བཞིན་ཉིད། །རང་རྒྱལ་དེ་བཞིན་ཉིད་དང་རྒྱལ་སྲས་དེ་བཞིན་ཉིད། །གཅིག་པ་ཉིད་དེ་དངོས་བྲལ་གཞན་མིན་དེ་བཞིན་ཉིད། །ཤེས་རབ་ཕ་རོལ་ཕྱིན་པ་དེ་བཞིན་གཤེགས་པས་མཁྱེན། །ཞེས་དང་། ནམ་མཁའི་ཁམས་ནི་ཤར་གྱི་ཕྱོགས་དང་ལྷོ་ཕྱོགས་དང་། །དེ་བཞིན་ནུབ་ཀྱི་ཕྱོགས་དང་བྱང་ཕྱོགས་པ་མཐའ་ཡས། །སྟེང་དང་འོག་དང་ཕྱོགས་བཅུ་ཇི་སྙེད་རྣམས་ནའང་ཡོད། །ཐ་དད་གྱུར་པ་མེད་ཅིང་བྱེ་བྲག་གྱུར་པ་མེད། །འདས་པའི་དེ་བཞིན་ཉིད་གང་མ་བྱོན་དེ་བཞིན་ཉིད། །ད་ལྟར་དེ་བཞིན་ཉིད་གང་དགྲ་བཅོམ་དེ་བཞིན་ཉིད། །ཆོས་ཀུན་དེ་བཞིན་ཉིད་གང་རྒྱལ་བའི་དེ་བཞིན་ཉིད། །ཆོས་ཀྱི་དེ་བཞིན་ཉིད་འདི་ཐམས་ཅད་བྱེ་བྲག་མེད། །ཅེས་དང་། དཔེར་ན་འཛམ་བུའི་གླིང་ན་ཤིང་རྣམས་བྱེ་བ་སྟོང་། །རྣམ་པ་སྣ་ཚོགས་རྣམ་པ་དུ་མ་གཟུགས་མང་བ། །གྲིབ་མར་གྱུར་པའི་གྲངས་སུ་བརྗོད་པ་མ་གཏོགས་པའི། །གྲིབ་མ་སྣ་ཚོགས་མེད་ཅིང་བྱེ་བྲག་ཡོད་མ་ཡིན། །དེ་བཞིན་རྒྱལ་བའི་ཕ་རོལ་ཕྱིན་ལྔ་འདི་དག་ཀྱང་། །ཤེས་རབ་ཕ་རོལ་ཕྱིན་པ་མིང་ཉིད་ཐོབ་པར་འགྱུར། །ཐམས་ཅད་མཁྱེན་པ་ཉིད་ཕྱིར་ཡོངས་སུ་བསྔོ་བྱས་ན། །བྱང་ཆུབ་ཅེས་བྱར་དྲུག་པོ་འདི་ཀུན་རོ་གཅིག་འགྱུར། །ཞེས་གསུངས་སོ། །ཚུལ་འདི་ལྟ་བུའི་འཆད་ཚུལ་ནི། དིང་སང་གི་མདོ་དོན་སྨྲ་བ་དག་གི་བློ་ཡུལ་དུ་ཤོང་བ་དཀའ་མོད། དེ་ལྟ་ན་ཡང་ཤེར་ཕྱིན་ཟབ་མོའི་བརྗོད་དོན་ཉམས་སུ་ལེན་པ་ལ་མེད་དུ་མི་རུང་བའི་ཆོས་ཞིག་ཡིན་པས་བློ་གྲོས་དང་ལྡན་པ་དག་གིས་གཅེས་སྤྲས་སུ་བྱོས་ཤིགས། བཞི་པ་ཡུམ་ཤེར་ཕྱིན་སྔགས་དང་གཉིས་སུ་མེད་པར་བསྟན་པ་ལ། ཤེར་ཕྱིན་གྱི་ཆེ་བ། དེའི་སྔགས་དངོས། དེ་ལ་སློབས་ཤིག་པར་གདམས་པ་དང་གསུམ། དང་པོ་ནི། དེ་ལྟ་བས་ན་ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས། རིག་པ་ཆེན་པོའི་སྔགས། བླ་ན་མེད་པའི་སྔགས། མི་མཉམ་པ་དང་མཉམ་པ་བྱེད་པའི་སྔགས། སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་སྔགས། མི་རྫུན་པས་ན་བདེན་པར་ཤེས་པར་བྱ་སྟེ་ཞེས་པས་བསྟན། དེའི་དོན་དུས་གསུམ་གྱི་སངས་རྒྱས་ཐམས་ཅད་ཤེར་ཕྱིན་ལ་བརྟེན་ནས་སངས་རྒྱས་དགོས་ན། སངས་རྒྱ་བ་ལ་གསང་སྔགས་ཟབ་མོའི་ལམ་མི་དགོས་སམ་ཞེ་ན། དགོས་མོད། ཡུམ་དོན་རྟོགས་ན་གྲོལ་བར་བཤད་པ་དེ་ལྟ་བས་ན་ཤེར་ཕྱིན་ལ་སྔགས་ཀྱི་དོན་ཚང་སྟེ། སྔགས་ཀྱི་སྐད་དོད་དུ་མན་ཏྲ་ཞེས་འབྱུང་ལ། དེའི་དོན་མཚན་རྟོག་ལས་ཡིད་སྐྱོབ་པ་ལ་འཇུག་ཅིང་། ཤེར་ཕྱིན་ཟབ་མོའི་རྟོགས་པ་སྐྱེས་པའི་ཚེ་མཚན་འཛིན་གྱི་རྣམ་རྟོག་མཐའ་དག་ལས་གྲོལ་བས་ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས། གཉིས་སྣང་གི་མ་རིག་པ་ཡུལ་མེད་དུ་དག་པས་རིག་པ་ཆེན་པོའི་སྔགས། ཤེར་ཕྱིན་ལས་མཆོག་ཏུ་གྱུར་པའི་ལམ་གཞན་མེད་པས་བླ་ན་མེད་པའི་སྔགས། ཡུམ་དོན་རྟོགས་ན་སྔར་མ་མཉམ་པ་སྤངས་རྟོགས་མཐར་ཐུག་གི་སངས་རྒྱས་དང་མཉམ་པར་བྱེད་པས་ན་མི་མཉམ་པ་དང་མཉམ་པར་བྱེད་པའི་སྔགས། རྒྱུ་ལས་དང་འབྲས་བུ་སྡུག་བསྔལ་ཐམས་ཅད་ཉེ་བར་ཞི་བར་བྱེད་པས་ན་སྡུག་བསྔལ་ཐམས་ཅད་རབ་ཏུ་ཞི་བར་བྱེད་པའི་སྔགས་སོ། །ཡུམ་དོན་རྟོགས་ན་ཡོན་ཏན་དེ་ལྟ་བུ་འབྱུང་བ་མི་བསླུ་བར་ངེས་པས་མི་རྫུན་པས་ན་བདེན་པར་ཤེས་པར་བྱ་སྟེ་ཞེས་སོ། །གཉིས་པ་སྔགས་དངོས་ནི། ཤེས་རབ་ཀྱི་ཕ་རོལ་ཏུ་ཕྱིན་པའི་སྔགས་སྨྲས་པ། ཞེས་སྨྲ་བར་ཞལ་གྱིས་བཞེས་ནས། ཏདྱ་ཐཱ། ཨོཾ་ག་ཏེ་ག་ཏེ། པཱ་ར་ག་ཏེ། པཱ་ར་སཾ་ག་ཏེ་བྷོ་དྷི་ཡེ་སྭཱཧཱ། ཞེས་སོ། །དེའི་དོན། ཏདྱ་ཐཱ་ནི་འདི་ལྟ་སྟེ། ཨོཾ་ནི། དོན་བརྒྱད་ལ་འཇུག་ཀྱང་འདིར་བཀྲ་ཤིས་པའི་དོན་ནོ། །ག་ཏེ་ག་ཏེ་ནི་སོང་སོང་སྟེ་ལམ་མ་ཞུགས་ནས་ཚོགས་ལམ་དུ་སོང་། ཚོགས་ལམ་ནས་སྦྱོར་ལམ་དུ་སོང་། པཱ་ར་ག་ཏེ་ནི་མཆོག་ཏུ་སོང་ཞེས་པས་སྦྱོར་ལམ་ནས་མཐོང་ལམ་དུ་སོང་། པཱ་ར་སཾ་ག་ཏེ་ནི་མཆོག་ཏུ་ཡང་དག་པར་སོང་ཞེས་པ་མཐོང་ལམ་ནས་བསྒོམ་ལམ་དུ་སོང་། བྷོ་དྷི་སྭཱཧཱ་ནི། བྱང་ཆུབ་ཀྱི་གཞི་ཚུགས་ཞེས་པ་བསྒོམ་ལམ་ནས་བྱང་ཆུབ་ཆེན་པོའི་གཞི་ཚུགས་པ་མི་སློབ་ལམ་དུ་སོང་བའོ། །གསུམ་པ་དེ་ལ་སློབས་ཤིག་པར་གདམས་པ་ནི། ཤཱ་རིའི་བུ་བྱང་ཆུབ་སེམས་དཔའ་སེམས་དཔའ་ཆེན་པོས་དེ་ལྟར་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་ལ་བསླབ་པར་བྱའོ། །ཞེས་པས་བསྟན། དེའི་དོན། ཤཱ་རིའི་བུ་ཞེས་བོས་ནས། བྱང་ཆུབ་སེམས་དཔའ་སེམས་དཔའ་ཆེན་པོས་སྔགས་དང་ཤེར་ཕྱིན་གྱི་དོན་གཉིས་སུ་མེད་པ་དེ་ལྟར་ཤེས་པར་བྱས་ནས་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོའི་དོན་ཉམས་སུ་ལེན་པ་ལ་བསླབ་པར་བྱ་དགོས་ཏེ། སངས་རྒྱ་བ་ལ་ཐབས་ཤེས་གཉིས་དགོས་ཤིང་། ཤེར་ཕྱིན་ནི་ཤེས་རབ་གཙོ་ཆེ། གསང་སྔགས་ཐབས་གཙོ་ཆེ་བའི་ཕྱིར་རོ།། །།གཉིས་པ་ཞལ་ནས་གསུངས་པའི་བཀའ་ནི། དེ་ནས་བཅོམ་ལྡན་འདས་ཏིང་ངེ་འཛིན་དེ་ལས་བཞེངས་ཏེ། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་ལེགས་སོ་ཞེས་བྱ་བ་བྱིན་ནས། ལེགས་སོ་ལེགས་སོ། །རིགས་ཀྱི་བུ་དེ་དེ་བཞིན་ནོ། །དེ་དེ་བཞིན་ཏེ། ཇི་ལྟར་ཁྱོད་ཀྱིས་བསྟན་པ་དེ་བཞིན་དུ་ཤེས་རབ་ཀྱི་ཕ་རོལ་ཕྱིན་པ་ཟབ་མོ་ལ་སྤྱད་པར་བྱ་སྟེ། དེ་བཞིན་གཤེགས་པ་རྣམས་ཀྱང་རྗེས་སུ་ཡི་རང་ངོ་། །ཞེས་པས་བསྟན། དེའི་དོན་ལ། ཏིང་ངེ་འཛིན་ལས་བཞེངས་པ་དང་ལེགས་སོ་བྱིན་པ་གཉིས། དང་པོ་ནི། དྲི་བ་དྲིས་ལན་རྫོགས་པའི་རྗེས་དེ་ནས་བཅོམ་ལྡན་འདས་ཟབ་མོ་སྣང་བའི་ཏིང་ངེ་འཛིན་དེ་ལས་བཞེངས་ཏེ། ཞེས་པའོ། །གཉིས་པ་ནི། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་ལ་སྟོན་པས་ལེགས་སོ་ཞེས་བྱ་བ་བྱིན་ཏེ། རྗོད་བྱེད་ཀྱི་ཚིག་ཀྱང་ཁྱོད་ཀྱིས་བསྟན་པ་དེ་བཞིན་དུ་ལེགས་སོ། །བརྗོད་བྱའི་དོན་ཡང་ཁྱོད་ཀྱིས་བསྟན་པ་དེ་དེ་བཞིན་དུ་ལེགས་སོ། །ཞེས་དང་། རིགས་ཀྱི་བུ་ཞེས་འཁོར་རྣམ་བཞི་བོས་ནས། སྤྱན་རས་གཟིགས་ཀྱིས་བསྟན་པ་དེ་ཇི་ལྟ་བ་བཞིན་དུ་ཡུམ་གྱི་དོན་ཡིན་ནོ། །དེ་དེ་བཞིན་ཏེ། ཞེས་པ་ནི། ཡིན་པ་ཙམ་གྱིས་མི་ཆོག་དེ་ལ་སློབ་དགོས་ཞེས་པའོ། །དེས་ན་ཇི་ལྟར་སྤྱན་རས་གཟིགས་ཁྱོད་ཀྱི་བསྟན་པ་དེ་བཞིན་དུ་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་ལ་སྤྱད་པར་བྱ་སྟེ། སྤྱན་རས་གཟིགས་ཁྱོད་ཀྱིས་ཐུབ་པའི་དགོངས་པ་ཕྱིན་ཅི་མ་ལོག་པར་ལོན་པའི་ཕྱིར་རོ། །དེ་ལྟར་འཁོར་རྣམ་བཞིས་ཡུམ་དོན་ཉམས་སུ་བླངས་ན་དུས་གསུམ་གྱི་དེ་བཞིན་གཤེགས་པ་རྣམས་ཀྱང་རྗེས་སུ་ཡི་རང་ངོ་ཞེས་ཡི་རང་བར་བྱེད་དེ། ཡུམ་དེ་དུས་གསུམ་གྱི་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་ཡིན་པའི་ཕྱིར། གསུམ་པ་རྗེས་སུ་གནང་བའི་བཀའ་ནི། བཅོམ་ལྡན་འདས་ཀྱིས་དེ་སྐད་ཅེས་བཀའ་བསྩལ་ནས། ཚེ་དང་ལྡན་པ་ཤཱ་ར་དྭ་ཏིའི་བུ་དང་། བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་དང་། ཐམས་ཅད་དང་ལྡན་པའི་འཁོར་དེ་དག་དང་། ལྷ་དང་། མི་དང་། ལྷ་མ་ཡིན་དང་། དྲི་ཟར་བཅས་པའི་འཇིག་རྟེན་ཡི་རང་སྟེ། བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །ཞེས་པས་བསྟན། དེའི་དོན། བཅོམ་ལྡན་འདས་ཀྱི་གོང་དུ་བཤད་པ་དེ་སྐད་ཅེས་ལེགས་སོ་བྱིན་པ་བཀའ་བསྩལ་ནས། དེའི་རྗེས་སུ་འཁོར་རྣམས་ཀྱིས་བཅོམ་ལྡན་ལ་རྗེས་སུ་ཡི་རང་བྱས་སོ། །འཁོར་གང་གིས་ཞེ་ན། ཚེ་དང་ལྡན་པ་ཤཱ་ར་དྭ་ཏིའི་བུ་དང་། བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་དང་། འཁོར་རྣམ་བཞི་ཐམས་ཅད་དང་ལྡན་པའི་འཁོར་དེ་དག་དང་། ལྷ་དང་། མི་དང་། ལྷ་མ་ཡིན་དང་། དྲི་ཟར་བཅས་པའི་འཇིག་རྟེན་རྣམས་བཅོམ་ལྡན་འདས་ལ་རྗེས་སུ་ཡི་རང་སྟེ་སྤྲོ་ཞིང་དད་ནས་བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ།། །།གསུམ་པ་ཟབ་མོའི་ཉམས་ལེན་གནད་ཀྱི་བསྡུས་དོན་བསྟན་པ་ལ། མཉམ་བཞག་ཏིང་ངེ་འཛིན་གསུམ་ལྡན་དུ་བསྒོམ་པ་དང་། རྗེས་ཐོབ་བགྲོད་པ་གཅིག་པའི་འཁྱེར་སོ་གཉིས། དང་པོ་ལ་སྟོང་པ་ཉིད་ཀྱི་ཏིང་ངེ་འཛིན། མཚན་མ་མེད་པའི་ཏིང་ངེ་འཛིན། སྨོན་པ་མེད་པའི་ཏིང་ངེ་འཛིན་དང་གསུམ། དང་པོ་ནི། སེམས་ཀྱིས་སེམས་ལ་བལྟས་པས་སེམས་དེ་ཅིར་ཡང་མ་གྲུབ་པ་ནམ་མཁའ་ལྟ་བུ་ཡིན་ཏེ། དེ་ལྟར་ཡང་ནམ་མཁའ་ལྟ་བུ་ཡིན་ཏེ། ཉེ་བར་ཞི་སྤྱོད་པ་ཞེས་སོ། །ཇི་ལྟར་ནམ་མཁའ་དང་འདྲ་ཞེ་ན། དང་པོར་སྐྱེ་བས་སྟོང་སྟེ་བྱུང་ས་མེད། ཐ་མ་འགག་པས་སྟོང་སྟེ་འགྲོ་ས་མེད། བར་དུ་གནས་པས་སྟོང་སྟེ་ངོས་གཟུང་མེད་པ་ནམ་མཁའ་ལྟ་བུའོ། །དེ་ལྟར་ཡང་། སྐྱེ་བ་མེད་དང་སྐྱེ་བ་གཉིས་ཆར་མི་རྟོག་པ། །འདི་ནི་ཤེས་རབ་ཕ་རོལ་ཕྱིན་མཆོག་སྤྱོད་པ་ཡིན། །ཞེས་སོ། །མཚན་མ་མེད་པའི་ཏིང་ངེ་འཛིན་ནི། དེ་ལྟར་སེམས་ཀྱི་རང་བཞིན་སྟོང་པ་ཉིད་དུ་འདུག་པས་བསྒོམ་པའི་ཚེ་ན་དམིགས་པ་ཅན་ནམ་མཚན་མ་ཅན་དུ་སྒོམ་དུ་མེད་དེ། གཤིས་སྤྲོས་བྲལ་གྱི་སྟེང་དུ་བློ་བྱ་བྲལ་དུ་འཇོག་པ་ཡིན་ནོ། །དེ་ལྟར་ཡང་། མཚན་མ་མེད་པར་གནས་ཞིང་ཞི་ལ་རབ་ཞིར་སྤྱོད། །ཅེས་སོ། །མཚན་མ་མེད་པར་ཇི་ལྟར་བསྒོམ་སྙམ་ན། བསྒོམ་བྱའི་བློ་དང་བྲལ། བསྒོམ་བྱེད་ཀྱི་མཁན་པོ་མེད། བསྒོམ་པ་དང་མི་བསྒོམ་པའི་རྩིས་བཏབ་དང་བྲལ་ནས་སེམས་མ་བཅོས་པར་རྗེན་ནེ་གཞག་པར་བྱའོ། །དེ་ལྟར་ཡང་། དེ་ཆོས་ཀུན་ལ་མི་གནས་གནས་པ་མེད་པར་སྤྱོད། །ཅེས་སོ། །སྨོན་པ་མེད་པའི་ཏིང་ངེ་འཛིན་ནི། དེ་ལྟར་སེམས་ཀྱི་ངོ་བོ་སྐྱེ་འགག་གནས་གསུམ་དང་བྲལ་བ། སྨྲ་བསམ་བརྗོད་མེད་ཀྱི་དོན་དེ་ཁོ་ན་ལ། ཤེས་རབ་ཀྱི་ཕ་རོལ་ཏུ་ཕྱིན་པ་ཞེས་བྱ། རྫོགས་པའི་བྱང་ཆུབ་བྱ་བ་ཡང་དེ་ལ་ཟེར་བ་ཡིན་གྱི། དེ་བས་གཞན་པའི་ཡར་ལ་འབྲས་བུ་ཐོབ་བྱ་སྨོན་པ་གཞན་མེད། ཅེས་སོ། །དོན་དེ་རྟོགས་ན་འཁོར་བར་ལྟུང་མཁན་མེད་དེ། ཀུན་འབྱུང་བ་མེད། སྡུག་བསྔལ་མེད་ཅེས་སོ། །དོན་དེ་ལྟ་བུ་རྟོགས་ན། ས་ལམ་ཅིག་ཅར་དུ་ཆོད་ཅིང་རིམ་པར་བགྲོད་མི་དགོས་ཏེ། ལམ་མེད་ཅེས་སོ། །མདོར་ན་ཆོས་ཐམས་ཅད་སེམས་ཀྱི་རང་སྣང་དུ་རྟོགས་པས་ཕྱིའི་སྒྲོ་འདོགས་ཆོད། སེམས་ཀྱི་རང་བཞིན་ཅིར་ཡང་མ་གྲུབ་པ་སྟོང་པ་ཉིད་དུ་རྟོགས་པས་ནང་གི་སྒྲོ་འདོགས་ཆོད། སྟོང་པ་ཉིད་ལ་ལྟ་རྒྱུ་དང་ཉམས་སུ་ལེན་རྒྱུ་ཅི་ཡང་མ་རྙེད་པས་རིག་པ་རང་བབས་སུ་ཁྲོལ་ལེ་བཞག་པས་གསང་བའི་སྒྲོ་འདོགས་ཆོད། དོན་དེ་ཉིད་ལས་མ་རྟོགས་པའི་བསྒྲུབ་བྱ་གཞན་ན་མེད་པས་མཐར་ཐུག་གི་སྒྲོ་འདོགས་ཆོད། སྒྲོ་འདོགས་ཐམས་ཅད་དང་བྲལ་བའི་སེམས་དེ་མཐའ་བྲལ་དུ་གནས་པ་ཉམས་ལེན་གྱི་མཆོག་ཡིན་ནོ། །དེ་ལྟར་ཡང་། གནས་མེད་གནས་ཡིན་འདི་ནི་རྒྱལ་བས་གནས་པར་གསུངས། །དཔེར་ན་བར་སྣང་སྤྲིན་བཞིན་གནས་པ་མེད་པར་གནས། །ཞེས་སོ། །དེ་ལྟ་བུའི་ངང་ལ་མ་ཡེངས་པར་གནས་པ་ནི། མཉམ་བཞག་ཞེས་བྱ་ཞིང་། མཉམ་པར་གཞག་རྒྱུ་མེད་པའི་ངང་ལ་མཉམ་པར་བཞག་སྟེ། དེ་ལྟར་ཡང་བདག་ནི་མཉམ་པར་བཞག་ཅེའམ་ལངས་ཞེས་རློམས་སེམས་མེད། ཅིའི་ཕྱིར་ཞེ་ན། ཆོས་ཀྱི་རང་བཞིན་ཡོངས་ཤེས་ཕྱིར། །ཞེས་སོ། །གཉིས་པ་རྗེས་ཐོབ་བགྲོད་པ་གཅིག་པའི་འཁྱེར་སོ་ལ། མདོ་རང་རྐང་གི་ཉམས་ལེན་དཀྱུས་སུ་བཤད། ཐབས་ལྡན་མཆོག་གི་ཉམས་ལེན་ཟུར་ནས་བཀང་། སྤྲོས་བྱས་དམིགས་པའི་ལྡོག་པ་སྤྲོས་མེད་དུ་ཤར་ཚུལ་ལོ། །དང་པོ་ནི། དེ་ལྟར་མཉམ་བཞག་ལས་རྗེས་ཐོབ་ཏུ་ལངས་པ་དེའི་ཚེ་གཟུགས་སོགས་སྣང་བ་ཐམས་ཅད་སྣང་སྟོང་ཞེན་པ་དང་བྲལ་བ་སྒྱུ་མ་ལྟ་བུར་ལམ་དུ་འཁྱེར། སྒྲ་བྲག་ཆ་ཐམས་ཅད་གྲག་སྟོང་ཞེན་པ་དང་བྲལ་བ་བྲག་ཆ་ལྟ་བུར་ལམ་དུ་འཁྱེར། དྲན་སྣང་རྟོག་པའི་རི་མོ་ཐམས་ཅད་རིག་སྟོང་དབྱེར་མེད་རྨི་ལམ་ལྟ་བུར་ལམ་དུ་འཁྱེར་རོ། །དེ་ལྟར་ཡང་། གང་ཞིག་ཆོས་འདི་སྤྲུལ་དང་སྒྱུ་མ་འདྲར་ཤེས་ཤིང་། །སོམ་ཉི་མེད་ཅིང་སློབ་ལ་ཕྱིར་ཞིང་སྦྱོར་བྱེད་པ། །ཞེས་སོ། །གཉིས་པ་ཐབས་ལྡན་མཆོག་གི་ཉམས་ལེན་ཟུར་ནས་བཀང་བ་ནི། རང་ཉིད་གསང་སྔགས་ཟབ་མོའི་ཉམས་ལེན་གཙོ་བོར་བྱེད་པ་ཞིག་ཡིན་ན། རང་གསལ་སྟོང་དབྱེར་མེད་ཀྱི་བསྐྱེད་རིམ་ལ་གནས་ནས་སྣང་བ་ཐམས་ཅད་དེ་ལྟར་དུ་ལམ་དུ་འཁྱེར་བར་བྱེད་དགོས་ལ། འདི་ལ་ཡང་ཡི་དམ་གྱི་ལྷ་གཅིག་ཉིད་ཀྱི་བསྐྱེད་རིམ་ལ་ཆིག་སྒྲིལ་བྱས། ལྟ་བ་ཟབ་མོའི་རྩིས་ཟིན་ན་ལམ་ཆོད་ཆེ་ཞིང་། མང་པོའི་ཉམས་ལེན་གྱིས་དགོས་ཁར་ཕན་ཆུང་བའི་དཔེ་ནི། རྨི་ལམ་དང་བར་དོའི་སྣང་བ་འཚུབ་བོ་ཞིག་ཤར་བའི་ཚེ་ཆིག་སྒྲིལ་བྱས་པའི་སྐྱེས་བུ་དེ། བསྐྱེད་རྫོགས་གཅིག་པུ་དེ་ཉམས་སུ་ལེན་པ་ལ་བརྩོན་ཞིང་དེས་ཕན་ཐོགས་ལ། མང་པོའི་ཉམས་ལེན་བྱེད་པའི་གང་ཟག་དེ་ལ་སྔར་གྱི་སྣང་བ་དེ་ལྟ་བུ་ཤར་བའི་ཚེ། བསྐྱེད་རྫོགས་གཅིག་ལ་རྣམ་རྟོག་གཏིང་ཚུགས་པའི་ཡིད་བརྟན་ཐུབ་པ་མེད་པས་བླང་བྱའི་ཉམས་ལེན་རྩབ་རྩོབ་ཏུ་འགྱུར་རོ། །གསུམ་པ་སྤྲོས་བཅས་དམིགས་པའི་ལྡོག་པ་མང་དུ་ཤར་ཚུལ་ནི། མདོ་རང་རྐང་གི་ཉམས་ལེན་ལྟར་ན། སྣང་སྟོང་དབྱེར་མེད་ཀྱི་ངང་ངམ། སྔགས་ཀྱི་ཉམས་ལེན་ལྟར་ན་བསྐྱེད་རིམ་ཟབ་མོའི་ངང་ནས། མདོ་དག་པར་སྟོན་པའི་རྗེས་སུ་བཟློག་པ་བྱེད་པའི་ཚེ། ལག་པ་གཡས་པ་ཉི་མ། གཡོན་པ་ཟླ་བར་བསམས་ཏེ། བསྟན་པ་སྤྱི་དང་སེམས་ཅན་ཡོངས་ལ་འཚེ་བ་དང་། བླ་མ་དང་རྣལ་འབྱོར་པ་རང་གི་ཕྲིན་ལས་དང་། ས་ལམ་བསྒྲུབ་པའི་བར་དུ་གཅོད་པའི་གནོད་བྱེད་རྣམས་ལ་ཚད་མེད་པའི་སྙིང་རྗེ་དྲག་པོས་ཀུན་ནས་བསླངས་ཏེ། ཐལ་མོ་བརྡབ་པའི་ཚེ་ཉི་ཟླའི་བར་དུ་ལུས་ངག་ཐལ་བ་རྡུལ་དུ་བརླག་ཅིང་རྣམ་ཤེས་ཆོས་ཀྱི་དབྱིངས་སུ་བསྒྲལ་བར་བསམ། རྗེས་གོང་དུ་བཤད་པའི་ལྟ་བ་ཟབ་མོ་ལ་མཉམ་པར་བཞག་གོ །འདིར་སྨྲས་པ། མཉམ་བཞག་སྲིད་ཞི་གཉིས་ཀྱི་རྟོག་དཔྱོད་བྲལ། །རྗེས་ཐོབ་ཡུལ་སྣང་སྒྱུ་མར་ཉམས་སུ་མྱོང་། །མཉམ་རྗེས་བགྲོད་པ་གཅིག་པའི་ཉམས་ལེན་ལ། །ངེས་པ་གཏིང་ནས་རྙེད་པ་བླ་མའི་དྲིན། །གདོན་འདྲེར་འཛིན་པའི་རྣམ་རྟོག་དབྱིངས་སུ་ཡལ། །བགེགས་བར་ཆད་ཀྱི་འཚུམ་མ་རང་སར་ཞི། །སེམས་མ་བཅོས་སྟོང་པའི་ངང་དུ་གྲོལ། །གདོན་རིགས་ཆོས་སྐྱོང་དུ་འགྱུར་བ་བླ་མའི་དྲིན། །བར་ཆད་དངོས་གྲུབ་དུ་ལོངས་པ་བླ་མའི་དྲིན། །རང་སེམས་སངས་རྒྱས་སུ་ཤེས་པ་བླ་མའི་དྲིན། །ཞེས་སོ། །ཟབ་མོའི་ཉམས་ལེན་མཐའ་དག་གི་དོན་ཉུང་ངུའི་ཚིག་གི་སྒོ་ནས་བསྡུ་ན། འདི་ལྟར་དུ་ཉམས་སུ་བླང་སྟེ། ཕྱི་ཚོགས་དྲུག་ཡུལ་སྣང་སྣ་ཚོགས་ལ། །ནང་འགྱུ་བ་སེམས་ཀྱི་འཛིན་པ་བྲལ། །བར་སྣང་སྟོང་སྒྱུ་མའི་རོལ་རྩེད་ཀྱིས། །ཉམས་གང་སྐྱེས་བདེ་བའི་རོལ་པར་ཤར། །བློ་ཅིག་སྒྲིལ་ཐུབ་པ་བླ་མའི་དྲིན། །དེ་ལྟར་དུ་ཉམས་སུ་བླང་བར་བྱའོ། །དེ་ལྟར་དངོས་བསྟན་སྦས་སྟོན་གྱི། །འཆད་ཚུལ་ཉིན་བྱེད་དབང་པོ་ལས། །ལེགས་བཤད་ཚ་ཟེར་འཕྲོས་པ་ཡིས། །ཤེར་ཕྱིན་བརྗོད་དོན་པདྨོའི་ཚལ། །ལེགས་བཤད་གེ་སར་ཕྱེ་བ་ལས། །བྱུང་བའི་ཟབ་དོན་སྦྲང་རྩིའི་བཅུད། །དོན་གཉེར་རྐང་དྲུག་ལྡན་རྣམས་ཀྱི། །བློ་གྲོས་ལུས་སྟོབས་རྒྱས་ཕྱིར་སྦྱིན། །དགེ་བས་མཁའ་མཉམ་འགྲོ་བ་ཀུན། །ཟབ་མོའི་གནས་ལ་གཞོལ་བྱས་ཏེ། །རྣམ་གྲོལ་བྱང་ཆུབ་མྱུར་ཐོབ་ཤོག །ཅེས་པ་འདི་ཉིད་ཆུ་ཕོ་སྤྲེའུའི་ལོ། ཉིན་མོའི་དབང་ཕྱུག་བུ་མོའི་ཁྱིམ་དུ་རྩེད་དགས་རོལ་པའི་དཀར་པོའི་ཕྱོགས་བཟང་པོ་གསུམ་པའི་ཚེས་ཟླ་བས་གྲོ་ཞུན་ཁྱིམ་དུ་བསུ་བའི་འགྲུབ་སྦྱོར་ལ། འཁོར་ལོ་སྡོམ་པའི་ཕོ་བྲང་བྱང་ཕྱོགས་དཔལ་གྱི་རི་ལས་སྟོང་རྒྱལ་གྱི་ཤྲཱི་རིའི་བསམ་གཏན་གླིང་གི་གནས་ཆེན་དུ་ཤེར་ཕྱིན་ཐེག་པ་མཆོག་གི་རྣལ་འབྱོར་པ་དངོས་གྲུབ་དཔལ་འབར་གྱིས་སྡེ་སྣོད་འཛིན་པ་འགའ་དང་འགའ་ཡིས་བསྐུལ་བའི་ངོར་གཞན་ཕན་གྱི་བློ་ཁོ་ནས་བཀོད་པ་འདིས། སྙིང་པོ་དོན་གྱི་བསྟན་པ་ཕྱོགས་བཅུར་རྒྱས་པར་གྱུར་ཅིག། །།འཕྲུལ་ཡིག་མཁན་པོ་བཀྲ་ཤིས་དཔལ་བཟང་གིས། །བརྡ་དག་དང་བཅས་གུས་པས་ལེགས་པར་བྲིས། །རྐོས་ལ་མཁས་པ་བསྐལ་བཟང་རྡོ་རྗེ་དང་། །མཁའ་སྤྱོད་རྡོ་རྗེ་སྐུ་མཆེད་གཉིས་ཀྱིས་བརྐོས། །སྤར་འདིའི་མཐུན་རྐྱེན་མཐའ་དག་སྒྲུབ་བྱེད་ནི། །གཞན་སྡེ་དཔུང་ཚོགས་བཞི་ཡིས་ཟིལ་གྱིས་གནོན། །རང་བདེ་བྱམས་པའི་རྭ་བར་སྐྱོང་མཁས་ཤིང་། །བསྟན་པ་སྟོབས་ཀྱིས་འཛིན་པའི་བརྒྱ་བྱིན་ཆེ། །སྨན་ཁབ་སྟོད་ཀྱི་ས་སྐྱོང་སྐུ་མཆེད་ཡིན། །དེ་ལྟར་བསྐྲུན་པའི་རབ་དཀར་དགེ་ཚོགས་ཀྱིས། །མི་དབང་སྐུ་ཚེ་བསྐལ་འབངས་དཔལ་འབྱོར་སོགས། །ཕུན་ཚོགས་དབྱར་མཚོའི་ཆུ་ལྟར་རྒྱས་པ་དང་། །གནས་སྐབས་འགལ་རྐྱེན་ཉེར་འཚེ་ཀུན་ཞི་ནས། །མཐར་ཐུག་རྫོགས་པའི་བྱང་ཆུབ་མྱུར་ཐོབ་ཤོག། །།མངྒ་ལཾ་བྷ་ཝནྟུ། ཤུ་བྷཾ།། །།